FI Euroopan unionin virallinen lehti C 96/1

EUROOPAN PARLAMENTIN PUHEMIEHISTÖN PÄÄTÖS,

tehty 15 päivänä huhtikuuta 2013,

luottamuksellisten tietojen käsittelyä Euroopan parlamentissa koskevista säännöistä

2014/C 96/01

EUROOPAN PARLAMENTIN PUHEMIEHISTÖ, joka

ottaa huomioon työjärjestyksen 23 artiklan 12 kohdan,

SEKÄ KATSOO SEURAAVAA:

(1) Euroopan parlamentin ja Euroopan komission välisiä suhteita koskevan puitesopimuksen (1), joka allekirjoitettiin 20 päivänä lokakuuta 2010, jäljempänä ’puitesopimus’, ja Euroopan parlamentin ja neuvoston välisen, neuvoston hallussa olevien, muita kysymyksiä kuin yhteisen ulko- ja turvallisuuspolitiikan alaa koskevien turvallisuusluokiteltujen tietojen toimittamisesta Euroopan parlamentille ja niiden käsittelemisestä Euroopan parlamentissa tehdyn toimielinten välisen sopimuksen (2), joka allekirjoitettiin 12 päivänä maaliskuuta 2014, jäljempänä ’toimielinten välinen sopimus’, nojalla on tarpeen vahvistaa luottamuksellisten tietojen käsittelyä Euroopan parlamentissa koskevat erityiset säännöt.

(2) Lissabonin sopimuksessa Euroopan parlamentille annetaan uusia tehtäviä, ja Euroopan parlamentin toimintojen kehittämiseksi luottamuksellisuutta edellyttävillä aloilla on tarpeen vahvistaa perusperiaatteet, turvallisuutta koskevat vähimmäisvaatimukset sekä asianmukaiset menettelyt luottamuksellisten, myös turvallisuusluokiteltujen tietojen käsittelemiseksi Euroopan parlamentissa.

(3) Tässä päätöksessä vahvistetuissa säännöissä pyritään varmistamaan yhtäläiset suojavaatimukset ja yhteensopivuus muiden perussopimusten nojalla tai perusteella perustettujen toimielinten, elinten, virastojen ja laitosten taikka jäsenvaltioiden hyväksymien sääntöjen kanssa Euroopan unionin päätöksentekomenettelyn moitteettoman toiminnan varmistamiseksi.

(4) Tämän päätöksen säännösten soveltaminen ei rajoita niiden nykyisten tai tulevien sääntöjen soveltamista, jotka koskevat oikeutta tutustua asiakirjoihin ja jotka on hyväksytty Euroopan unionin toiminnasta tehdyn sopimuksen 15 artiklan mukaisesti.

(5) Tämän päätöksen säännösten soveltaminen ei rajoita niiden henkilötietojen suojaa koskevien nykyisten tai tulevien sääntöjen soveltamista, jotka on hyväksytty Euroopan unionista tehdyn sopimuksen 16 artiklan mukaisesti.

ON TEHNYT TÄMÄN PÄÄTÖKSEN:

1 artikla

Tavoite

Tällä päätöksellä ohjataan luottamuksellisen tiedon hallinnointia ja käsittelyä Euroopan parlamentissa, mikä kattaa myös tiedon tuottamisen, vastaanottamisen, edelleen toimittamisen ja säilyttämisen siten, että tiedon luottamuksellisuus suojataan asianmukaisesti. Sillä pannaan erityisesti täytäntöön toimielinten välinen sopimus sekä puitesopimus ja erityisesti sen liite II.

2 artikla

Määritelmät

Tässä päätöksessä tarkoitetaan

a) ’tiedolla’ kaikkea suullista ja kirjallista tietoa sen muodosta ja antajasta riippumatta;

b) ’luottamuksellisella tiedolla’ turvallisuusluokiteltua tietoa ja ”muuta luottamuksellista tietoa”, jota ei ole turvallisuusluokiteltu;

c) ’turvallisuusluokitellulla tiedolla’’EU:n turvallisuusluokiteltua tietoa’ ja ’vastaavaa turvallisuusluokiteltua tietoa’;

d) ’EU:n turvallisuusluokitellulla tiedolla’ mitä tahansa tietoa ja aineistoa, jonka turvallisuusluokitus on ”TRÈS SECRET UE/EU TOP SECRET”, ”SECRET UE/EU SECRET”, ”CONFIDENTIEL UE/EU CONFIDENTIAL” tai ”RESTREINT UE/EU RESTRICTED” ja jonka luvaton ilmitulo saattaisi vaihtelevassa määrin vahingoittaa unionin tai sen yhden tai useamman jäsenvaltion etuja riippumatta siitä, onko tällainen tieto peräisin perussopimusten nojalla tai perusteella perustetuilta toimielimiltä, elimiltä, virastoilta tai laitoksilta vai ei. Tältä osin — ”TRÈS SECRET UE/EU TOP SECRET” -luokitusta sovelletaan tietoon ja aineistoon, jonka luvaton ilmitulo saattaisi vahingoittaa poikkeuksellisen vakavasti unionin tai sen yhden tai useamman jäsenvaltion olennaisia etuja, — ”SECRET UE/EU SECRET” -luokitusta sovelletaan tietoon ja aineistoon, jonka luvaton ilmitulo saattaisi vahingoittaa vakavasti Euroopan unionin tai sen yhden tai useamman jäsenvaltion olennaisia etuja, — ”CONFIDENTIEL UE/EU CONFIDENTIAL” -luokitusta sovelletaan tietoon ja aineistoon, jonka luvaton ilmitulo saattaisi vahingoittaa Euroopan unionin tai sen yhden tai useamman jäsenvaltion olennaisia etuja, — ”RESTREINT UE/EU RESTRICTED” -luokitusta sovelletaan tietoon ja aineistoon, jonka luvaton ilmitulo saattaisi olla epäedullista Euroopan unionin tai sen yhden tai useamman jäsenvaltion etujen kannalta;

e) ’vastaavalla turvallisuusluokitellulla tiedolla’ jäsenvaltioiden, kolmansien maiden tai kansainvälisten järjestöjen toimittamaa tietoa, jolla on jotakin EU:n turvallisuusluokiteltujen tietojen turvallisuusluokitusmerkintää vastaava turvallisuusluokitusmerkintä ja jonka neuvosto tai komissio on välittänyt Euroopan parlamentille;

f) ’muulla luottamuksellisella tiedolla’ mitä tahansa muuta luottamuksellista tietoa, jota ei ole turvallisuusluokiteltu, myös tietosuojan tai salassapitovelvollisuuden piiriin kuuluvaa tietoa, jonka Euroopan parlamentti on tuottanut tai jonka muut perussopimusten nojalla tai perusteella perustetut toimielimet, elimet, virastot ja laitokset taikka jäsenvaltiot ovat toimittaneet Euroopan parlamentille;

g) ’asiakirjalla’ mitä tahansa tallennettua tietoa riippumatta sen fyysisestä muodosta tai ominaisuuksista;

h) ’aineistolla’ mitä tahansa asiakirjaa tai konetta tai laitetta, joka on valmistettu tai jota ollaan valmistamassa;

i) ’tiedonsaantitarpeella’ henkilön tarvetta saada tutustua luottamukselliseen tietoon virallisen toimen tai tehtävän hoitamiseksi;

j) ’valtuutuksella’ Euroopan parlamentin jäsenten tapauksessa puhemiehen päätöstä tai Euroopan parlamentin virkamiesten ja muiden poliittisten ryhmien palveluksessa olevien Euroopan parlamentin työntekijöiden tapauksessa pääsihteerin päätöstä myöntää yksittäiselle henkilölle oikeus tutustua turvallisuusluokiteltuun tietoon tiettyyn tasoon saakka kansallisten viranomaisten kansallisen lainsäädännön nojalla tekemän luotettavuusselvityksen antaman myönteisen tuloksen perusteella ja liitteessä I olevan 2 osan säännösten mukaisesti;

k) ’turvallisuusluokituksen alentamisella’ salassapitotason alentamisesta johtuvaa turvallisuusluokituksen muuttamista;

l) ’turvallisuusluokituksen poistamisella’ minkä tahansa turvallisuusluokituksen poistamista;

m) ’merkinnällä’”muuhun luottamukselliseen tietoon” liitettyä merkkiä, jonka avulla on tarkoitus tunnistaa sen käsittelyä koskevat tietyt ennalta määrätyt ohjeet tai tietyn asiakirjan kattama ala. Se voidaan myös liittää turvallisuusluokiteltuun tietoon sen käsittelyä koskevien lisävaatimusten asettamiseksi;

n) ’merkinnän poistamisella’ minkä tahansa merkinnän poistamista;

o) ’luovuttajalla’ asianmukaisesti valtuutettua luottamuksellisen tiedon antajaa;

p) ’turvallisuusohjeilla’ liitteessä II vahvistettuja täytäntöönpanotoimia;

q) ’käsittelyohjeilla’ Euroopan parlamentin yksiköille annettuja teknisiä ohjeita luottamuksellisten tietojen hallinnoinnista.

3 artikla

Perusperiaatteet ja vähimmäisvaatimukset

1. Kun Euroopan parlamentissa käsitellään luottamuksellisia tietoja, noudatetaan liitteessä I olevassa 1 osassa vahvistettuja perusperiaatteita ja vähimmäisvaatimuksia.

2. Euroopan parlamentti perustaa perusperiaatteiden ja vähimmäisvaatimusten mukaisesti tietoturvan hallintajärjestelmän. Tietoturvan hallintajärjestelmä käsittää turvallisuusohjeet, käsittelyohjeet sekä sovellettavat työjärjestyksen määräykset. Tietoturvan hallintajärjestelmän tarkoituksena on helpottaa Euroopan parlamentin ja sen hallinnon työskentelyä ja varmistaa samalla Euroopan parlamentin käsittelemien luottamuksellisten tietojen suoja tiedon luovuttajan asettamia ja turvallisuusohjeissa vahvistettuja sääntöjä täysimääräisesti noudattaen.

Luottamuksellisen tiedon käsittely Euroopan parlamentin automaattisten viestintä- ja tietojärjestelmien avulla toteutetaan tiedonturvaamisperiaatetta noudattaen turvallisuusohjeen 3 mukaisesti.

3. Euroopan parlamentin jäsen saa ilman luotettavuusselvitystä tutustua turvallisuusluokiteltuihin tietoihin, joiden turvallisuusluokitus on enintään RESTREINT UE/EU RESTRICTED.

4. Kun asianomaisten tietojen turvallisuusluokitus on CONFIDENTIEL UE/EU CONFIDENTIAL tai vastaava, kyseisiin tietoihin saavat tutustua Euroopan parlamentin jäsenet, jotka ovat saaneet puhemieheltä valtuutuksen 5 kohdan mukaisesti tai jotka ovat allekirjoittaneet juhlallisen vakuutuksen siitä, etteivät he paljasta tällaisten tietojen sisältöä kolmansille osapuolille, että he noudattavat velvoitetta suojata tiedot, joiden turvallisuusluokitus on CONFIDENTIEL UE/EU CONFIDENTIAL ja että he ovat tietoisia laiminlyönnin aiheuttamista seurauksista.

5. Kun asianomaisten tietojen turvallisuusluokitus on SECRET UE/EU SECRET tai TRÈS SECRET/EU TOP SECRET tai vastaava, kyseisiin tietoihin saavat tutustua Euroopan parlamentin jäsenet, joille puhemies on antanut valtuutuksen sen jälkeen, kun:

a) heistä on tehty luotettavuusselvitys tämän päätöksen liitteessä I olevan 2 osan mukaisesti, tai

b) on saatu toimivaltaisen kansallisen viranomaisen ilmoitus siitä, että asianomaisilla Euroopan parlamentin jäsenillä on asianmukainen valtuutus tehtäviensä vuoksi kansallisen lainsäädännön nojalla.

6. Ennen kuin Euroopan parlamentin jäsenet saavat tutustua turvallisuusluokiteltuihin tietoihin, heille on selvitettävä heidän velvollisuutensa suojata tällaiset tiedot liitteen I mukaisesti ja heidän on hyväksyttämä nämä velvollisuutensa. Heille on lisäksi selvitettävä, miten tämä suojaaminen varmistetaan.

7. Euroopan parlamentin virkamies tai muu poliittisen ryhmän palveluksessa oleva parlamentin työntekijä saa tutustua luottamuksellisiin tietoihin, jos hänen ”tiedonsaantitarpeensa” on vahvistettu, sekä turvallisuusluokiteltuihin tietoihin, joiden turvallisuusluokitus on korkeampi kuin RESTREINT UE/EU RESTRICTED, jos hänelle on tehty tasoltaan asianmukainen luotettavuusselvitys. Pääsy turvallisuusluokiteltuihin tietoihin myönnetään vain, jos henkilöille on selvitetty ja annettu kirjalliset ohjeet heidän tällaisten tietojen suojaamista koskevista velvollisuuksistaan sekä siitä, miten tämä suojaaminen varmistetaan, ja he ovat allekirjoittaneet vakuutuksen siitä, että he ovat saaneet kyseiset ohjeet ja sitoutuvat noudattamaan niitä voimassa olevien sääntöjen mukaisesti.

4 artikla

Luottamuksellisten tietojen tuottaminen ja hallinnollinen käsittely Euroopan parlamentissa

1. Euroopan parlamentin puhemies, asiasta vastaavien parlamentin valiokuntien puheenjohtajat ja pääsihteeri tai kuka tahansa pääsihteerin asianmukaisesti kirjallisesti valtuuttama henkilö voi luovuttaa luottamuksellista tietoa ja/tai turvallisuusluokitella tietoa turvallisuusohjeissa vahvistetulla tavalla.

2. Turvallisuusluokiteltua tietoa tuottaessaan luovuttajan on sovellettava asianmukaista turvallisuusluokitustasoa kansainvälisten standardien ja liitteessä I vahvistettujen määritelmien mukaisesti. Luovuttaja määrittää yleensä myös tiedon vastaanottajat, joilla on valtuutus tutustua turvallisuusluokitusta vastaavaan tietoon. Tämä tieto annetaan turvallisuusluokiteltujen tietojen yksikölle, kun asiakirja luovutetaan kyseiselle yksikölle.

3. Muuta luottamuksellista tietoa käsitellään liitteen I ja II sekä käsittelyohjeiden mukaisesti.

5 artikla

Luottamuksellisten tietojen vastaanottaminen Euroopan parlamenttiin

1. Euroopan parlamentin vastaanottama luottamuksellinen tieto annetaan tiedoksi seuraavasti:

a) tietoja koskevan pyynnön esittäneen parlamentin elimen/parlamentin elimessä toimivan jäsenen sihteeristölle tai suoraan turvallisuusluokiteltujen tietojen yksikölle, kun on kyse tiedosta, jonka turvallisuusluokitus on RESTREINT UE/EU RESTRICTED tai vastaava, ja muusta luottamuksellisesta tiedosta,

b) turvallisuusluokiteltujen tietojen yksikölle, kun on kyse tiedosta, jonka turvallisuusluokitus on CONFIDENTIEL UE/EU CONFIDENTIAL, SECRET UE/EU SECRET tai TRÈS SECRET UE/EU TOP SECRET tai vastaava.

2. Luottamuksellisen tiedon kirjaamisen, säilyttämisen ja jäljitettävyyden varmistaa tilanteen mukaan joko tiedon vastaanottaneen parlamentin elimen/parlamentin elimessä toimivan jäsenen sihteeristö tai turvallisuusluokiteltujen tietojen yksikkö.

3. Yhteisesti sovittavat järjestelyt, joiden avulla pyritään säilyttämään tietojen luottamuksellisuus, kun kyse on komission antamista luottamuksellisista tiedoista puitesopimuksen liitteessä II olevan 3.2 kohdan mukaisesti, tai kun kyse on neuvoston toimielinten välisen sopimuksen 5 artiklan 4 kohdan mukaisesti toimittamista turvallisuusluokitelluista tiedoista, luovutetaan yhdessä luottamuksellisen tiedon kanssa tapauksen mukaan parlamentin elimen/parlamentin elimessä toimivan jäsenen sihteeristöön tai turvallisuusluokiteltujen tietojen yksikköön.

4. Tämän artiklan 3 kohdassa tarkoitettuja järjestelyjä voidaan soveltaa soveltuvin osin myös muiden perussopimusten nojalla tai perusteella perustettujen toimielinten, elinten, virastojen tai laitosten taikka jäsenvaltioiden toimittamiin luottamuksellisiin tietoihin.

5. Puheenjohtajakokous perustaa valvonnasta vastaavan komitean, jotta voidaan varmistaa turvallisuusluokitusta TRÈS SECRET UE/EU TOP SECRET tai vastaavaa turvallisuusluokitusta vastaava suojan taso. Tiedot, joiden turvallisuusluokitus on TRÈS SECRET UE/EU TOP SECRET tai vastaava, annetaan Euroopan parlamentille noudattaen lisäjärjestelyjä, joista on sovittava Euroopan parlamentin ja sen unionin toimielimen kesken, jolta tiedot saadaan.

6 artikla

Turvallisuusluokiteltujen tietojen antaminen kolmansille osapuolille Euroopan parlamentista

Euroopan parlamentti voi tapauksen mukaan luovuttajan tai turvallisuusluokitellut tiedot Euroopan parlamentille antaneen unionin toimielimen etukäteen antamalla kirjallisella suostumuksella toimittaa tällaisia turvallisuusluokiteltuja tietoja kolmansille osapuolille edellyttäen, että ne varmistavat, että tällaisten tietojen käsittelyssä niiden yksiköissä ja tiloissa noudatetaan tässä päätöksessä vahvistettuja vastaavia sääntöjä.

7 artikla

Turvalliset tilat

1. Euroopan parlamentti ottaa käyttöön turvallisen alueen ja turvallisia lukusaleja luottamuksellisten tietojen hallinnointia varten.

2. Turvallisella alueella on välineet turvallisuusluokiteltujen tietojen rekisteröintiä, niihin tutustumista, niiden arkistointia, välittämistä ja käsittelyä varten. Alueella on lukusali ja kokoushuone turvallisuusluokiteltuun tietoon tutustumista varten, ja sitä hallinnoi turvallisuusluokiteltujen tietojen yksikkö.

3. Turvallisen alueen ulkopuolella voidaan ottaa käyttöön turvallisia lukusaleja sellaisiin tietoihin tutustumista varten, joiden turvallisuusluokitus on enintään RESTREINT UE/EU RESTRICTED tai vastaava, ja muuhun luottamukselliseen tietoon tutustumista varten. Turvallisia lukusaleja hallinnoivat tapauksen mukaan parlamentin elimen/parlamentin elimessä toimivan jäsenen sihteeristön toimivaltaiset yksiköt tai turvallisuusluokiteltujen tietojen yksikkö. Niissä ei saa olla kopiokonetta, puhelinta, telekopiolaitetta, skanneria tai muita asiakirjojen jäljentämiseen tai välittämiseen soveltuvia teknisiä välineitä.

8 artikla

Luottamuksellisten tietojen kirjaaminen, käsittely ja säilyttäminen

1. Sen mukaan, kuka tiedot on vastaanottanut, parlamentin elimen tai parlamentin elimissä toimivan henkilön sihteeristöjen toimivaltaisten yksiköiden tai turvallisuusluokiteltujen tietojen yksikön on kirjattava ja säilytettävä tiedot, joiden turvallisuusluokitus on RESTREINT UE/EU RESTRICTED tai vastaava, tai muut luottamukselliset tiedot.

2. Sellaisten tietojen käsittelyyn, joiden turvallisuusluokitus on RESTREINT EU/EU RESTRICTED tai vastaava, ja muiden luottamuksellisten tietojen käsittelyyn sovelletaan seuraavia sääntöjä:

a) asiakirjat toimitetaan henkilökohtaisesti sihteeristön päällikölle, joka kirjaa ne ja antaa vastaanottotodistuksen;

b) kun kyseisiä asiakirjoja ei käytetä, niitä säilytetään lukitussa paikassa sihteeristön vastuulla;

c) tietoja ei saa missään tapauksessa tallentaa muulle välineelle eikä välittää kenellekään. Tällaisia asiakirjoja voidaan kopioida käyttäen asianmukaisesti hyväksyttyjä välineitä, jotka on määritetty turvallisuusohjeissa;

d) tällaisiin tietoihin voivat tutustua vain luovuttajan tai tiedot Euroopan parlamentille antaneen unionin toimielimen nimeämät henkilöt 4 artiklan 2 kohdan tai 5 artiklan 3, 4 ja 5 kohdan mukaisesti;

e) parlamentin elimen/parlamentin elimessä toimivan jäsenen sihteeristö pitää kirjaa henkilöistä, jotka ovat tutustuneet tietoihin, ja kirjaa ylös tutustumispäivän ja -ajan. Parlamentin elimen tai parlamentin elimissä toimivan jäsenen sihteeristö välittää kirjatut tiedot turvallisuusluokiteltujen tietojen yksikölle samalla, kun tiedot siirretään turvallisuusluokiteltujen tietojen yksikköön.

3. Turvallisuusluokiteltujen tietojen yksikkö kirjaa, käsittelee ja säilyttää tietoja, joiden turvallisuusluokitus on CONFIDENTIEL UE/EU CONFIDENTIAL, SECRET UE/EU SECRET tai TRÈS SECRET UE/EU TOP SECRET tai vastaava, turvallisella alueella noudattaen turvallisuusohjeissa määritettyä erityistä luokituksen tasoa.

4. Jos 1–3 kohdassa annettuja sääntöjä rikotaan, tapauksen mukaan parlamentin elimen/parlamentin elimessä toimivan jäsenen sihteeristön vastaava virkamies tai turvallisuusluokiteltujen tietojen yksikön vastaava virkamies ilmoittaa asiasta pääsihteerille, joka antaa asian puhemiehen käsiteltäväksi, jos kyseessä on Euroopan parlamentin jäsen.

9 artikla

Turvallisten tilojen käyttöoikeus

1. Pääsy turvalliselle alueelle on ainoastaan seuraavilla henkilöillä:

a) henkilöt, joilla on 3 artiklan 4–7 kohdan mukaisesti valtuutus tutustua turvallisella alueella säilytettäviin tietoihin ja jotka ovat esittäneet pyynnön 10 artiklan 1 kohdan mukaisesti;

b) henkilöt, joilla on 4 artiklan 1 kohdan mukaisesti valtuutus tuottaa turvallisuusluokiteltua tietoa ja jotka ovat esittäneet pyynnön 10 artiklan 1 kohdan mukaisesti;

c) turvallisuusluokiteltujen tietojen yksikössä työskentelevät Euroopan parlamentin virkamiehet;

d) viestintä- ja tietojärjestelmien hallinnoinnista vastaavat Euroopan parlamentin virkamiehet;

e) tarvittaessa turvallisuudesta ja paloturvallisuudesta vastaavat Euroopan parlamentin virkamiehet;

f) siivoushenkilöstö, mutta vain turvallisuusluokiteltujen tietojen yksikössä työskentelevän virkamiehen läsnä ollessa ja tarkassa valvonnassa.

2. Turvallisuusluokiteltujen tietojen yksikkö voi evätä turvalliselle alueelle pääsyn kaikilta henkilöiltä, joilla ei ole valtuutusta päästä alueelle. Valitukset tällaisista päätöksistä, joilla evätään pääsy, osoitetaan Euroopan parlamentin jäsenten pääsyä koskevien pyyntöjen tapauksessa puhemiehelle ja muissa tapauksissa pääsihteerille.

3. Pääsihteeri voi antaa luvan siihen, että turvallisella alueella olevassa kokoushuoneessa järjestetään kokous rajatulle määrälle osanottajia.

4. Pääsy turvallisen lukusaliin on ainoastaan seuraavilla henkilöillä:

a) Euroopan parlamentin jäsenet, Euroopan parlamentin virkamiehet ja muut poliittisten ryhmien palveluksessa olevat Euroopan parlamentin työntekijät edellyttäen, että henkilöillä on asianmukainen lupa tutustua luottamukselliseen tietoon tai tuottaa sitä;

b) luottamuksellisten tietojen yksikön hallinnoinnista vastaavat Euroopan parlamentin virkamiehet, tiedot vastaanottaneen parlamentin elimen/parlamentin elimessä toimivan jäsenen sihteeristön virkamiehet sekä turvallisuusluokiteltujen tietojen yksikön virkamiehet;

c) tarvittaessa turvallisuudesta ja paloturvallisuudesta vastaavat Euroopan parlamentin virkamiehet;

d) siivoushenkilöstö, mutta tapauksen mukaan vain parlamentin elimen/parlamentin elimessä toimivan jäsenen sihteeristössä tai turvallisuusluokiteltujen tietojen yksikössä työskentelevän virkamiehen läsnä ollessa ja tämän tarkassa valvonnassa.

5. Parlamentin elimen/parlamentin elimessä toimivan jäsenen asiasta vastaava sihteeristö tai turvallisuusluokiteltujen tietojen yksikkö voivat evätä pääsyn turvalliseen lukusaliin henkilöltä, jolla ei ole sinne pääsyyn oikeuttavaa valtuutusta. Valitukset tällaisista päätöksistä, joilla evätään pääsy, osoitetaan Euroopan parlamentin jäsenten pääsyä koskevien pyyntöjen tapauksessa puhemiehelle ja muissa tapauksissa pääsihteerille.

10 artikla

Luottamuksellisiin tietoihin tutustuminen tai niiden tuottaminen turvallisissa tiloissa

1. Henkilön, joka haluaa tutustua luottamukselliseen tietoon tai tuottaa sitä turvallisella alueella, on ilmoitettava etukäteen nimensä turvallisuusluokiteltujen tietojen yksikölle. Turvallisuusluokiteltujen tietojen yksikkö tarkastaa kyseisen henkilön henkilöllisyyden ja varmentaa, että hänellä on oikeus tutustua luottamuksellisiin tietoihin tai tuottaa niitä 3 artiklan 3–7 kohdassa, 4 artiklan 1 kohdassa tai 5 artiklan 3, 4 ja 5 kohdassa tarkoitettujen järjestelyjen mukaisesti.

2. Henkilön, joka haluaa 3 artiklan 3 ja 7 kohdan mukaisesti tutustua turvallisessa lukusalissa luottamuksellisiin tietoihin, joiden turvallisuusluokitus on RESTREINT EU/EU RESTRICTED tai vastaava, tai muihin luottamuksellisiin tietoihin, on ilmoitettava etukäteen nimensä parlamentin elimen/parlamentin elimessä toimivan jäsenen sihteeristön asiasta vastaaville yksiköille tai turvallisuusluokiteltujen tietojen yksikölle.

3. Poikkeustilanteita lukuun ottamatta (esimerkiksi kun lyhyen ajan kuluessa on esitetty paljon tutustumispyyntöjä) ainoastaan yhdellä henkilöllä kerrallaan on valtuutus tutustua luottamukselliseen tietoon turvallisessa tilassa parlamentin elimen/parlamentin elimessä toimivan jäsenen sihteeristön tai turvallisuusluokiteltujen tietojen yksikön virkamiehen läsnä ollessa.

4. Tietoihin tutustumisen aikana yhteydenpito ulkomaailmaan (mukaan lukien puhelimen tai muiden teknisten laitteiden käyttö), muistiinpanojen tekeminen tarkasteltavasta luottamuksellisesta tiedosta ja sen valokopioiminen tai valokuvaaminen on kielletty.

5. Ennen kuin parlamentin elimen/parlamentin elimessä toimivan jäsenen sihteeristön tai turvallisuusluokiteltujen tietojen yksikön virkamies antaa henkilölle luvan poistua turvallisesta tilasta, hän varmistaa, että tarkastellut luottamukselliset tiedot ovat yhä paikallaan, vahingoittumattomat ja täydelliset.

6. Jos edellä esitettyjä sääntöjä rikotaan, tapauksen mukaan parlamentin elimen/parlamentin elimessä toimivan jäsenen sihteeristön tai turvallisuusluokiteltujen tietojen yksikön virkamies ilmoittaa asiasta pääsihteerille, joka antaa asian puhemiehen käsiteltäväksi, jos kyseessä on Euroopan parlamentin jäsen.

11 artikla

Vähimmäisvaatimukset, jotka koskevat luottamuksellisiin tietoihin tutustumista turvallisen alueen ulkopuolella suljetuin ovin pidettävässä kokouksessa

1. Euroopan parlamentin valiokuntien tai muiden Euroopan parlamentin poliittisten ja hallinnollisten elinten jäsenet voivat tutustua tietoihin, joiden turvallisuusluokitus on RESTREINT EU/EU RESTRICTED tai vastaava, ja muihin luottamuksellisiin tietoihin turvallisen alueen ulkopuolella suljetuin ovin pidettävässä kokouksessa.

2. Edellä 1 kohdassa tarkoitetuissa olosuhteissa kokouksesta vastaavan parlamentin elimen/parlamentin elimessä toimivan jäsenen sihteeristö varmistaa, että seuraavia ehtoja noudatetaan:

a) kokoushuoneeseen on pääsy vain henkilöillä, jotka toimivaltaisen valiokunnan tai elimen puheenjohtaja on nimennyt osallistumaan kokoukseen;

b) kaikki asiakirjat numeroidaan ja jaetaan kokouksen alussa ja kerätään takaisin sen päättyessä ja niistä ei tehdä muistiinpanoja eikä oteta valokopioita tai valokuvia;

c) kokouksen pöytäkirjaan ei tehdä mainintoja käsitellyistä tiedoista käydyn keskustelun sisällöstä. Vain asiaa koskeva päätös, jos sellainen tehdään, kirjataan pöytäkirjaan;

d) luottamuksellisiin tietoihin, jotka annetaan suullisesti vastaanottajille Euroopan parlamentissa, sovelletaan vastaavaa suojatasoa kuin kirjallisina annettaviin luottamuksellisiin tietoihin;

e) kokoushuoneisiin ei varastoida mitään muita asiakirjoja;

f) kokouksen alussa osanottajille ja tulkeille jaetaan vain tarvittava määrä asiakirjoja;

g) kokouksen puheenjohtaja ilmoittaa asiakirjojen luokituksen tai merkinnän selvästi kokouksen alussa;

h) osallistujat eivät vie asiakirjoja pois kokoushuoneesta;

i) kokouksen päätyttyä parlamentin elimen/parlamentin elimessä toimivan jäsenen sihteeristö kerää ja laskee kaikki asiakirjojen kopiot; sekä

j) mitään sähköisiä viestintävälineitä tai muita elektronisia laitteita ei tuoda kokoushuoneeseen, jossa asianomaisiin luottamuksellisiin tietoihin tutustutaan tai niitä käsitellään.

3. Jos suljetuin ovin pidettävässä kokouksessa käsitellään puitesopimuksen liitteessä II olevassa 3.2.2 kohdassa ja toimielinten välisen sopimuksen 6 artiklan 5 kohdassa tarkoitettujen poikkeusten mukaisesti tietoja, joiden turvallisuusluokitus on CONFIDENTIEL UE/EU CONFIDENTIAL tai vastaava, kokouksesta vastaavan parlamentin elimen/parlamentin elimessä toimivan jäsenen sihteeristön on sen lisäksi, että se varmistaa, että 2 kohdan säännöksiä noudatetaan, varmistettava myös se, että kokoukseen osallistuviksi nimetyt henkilöt täyttävät 3 artiklan 4 ja 7 kohdan vaatimukset.

4. Edellä 3 kohdassa tarkoitetussa tapauksessa turvallisuusluokiteltujen tietojen yksikkö antaa suljetuin ovin pidettävästä kokouksesta vastaavalle parlamentin elimen/parlamentin elimessä toimivan jäsenen sihteeristölle tarvittavan määrän kopioita kokouksessa käsiteltävistä asiakirjoista, jotka on palautettava turvallisuusluokiteltujen tietojen yksikölle kokouksen jälkeen.

12 artikla

Luottamuksellisten tietojen arkistointi

1. Turvalliselle alueelle järjestetään turvallinen arkistojen säilytyspaikka. Turvallisuusluokiteltujen tietojen yksikkö vastaa turvallisen arkiston hallinnoinnista tavanomaisten arkistointikriteerien mukaisesti.

2. Turvallisuusluokiteltujen tietojen yksikölle luovutetut pitkäaikaisesti säilytettävät luottamukselliset tiedot sekä tiedot, joiden turvallisuusluokitus on RESTREINT EU/EU RESTRICTED tai vastaava ja jotka on siirretty parlamentin elimen/parlamentin elimessä toimivan jäsenen sihteeristölle, siirretään turvallisella alueella sijaitsevaan turvalliseen arkistoon kuuden kuukauden kuluttua siitä, kun niihin viimeksi tutustuttiin, ja viimeistään vuoden kuluttua siitä, kun ne luovutettiin. Asianomaisen parlamentin elimen/parlamentin elimessä toimivan jäsenen sihteeristö arkistoi muut luottamukselliset tiedot asiakirjojen käsittelyä koskevia yleisiä sääntöjä noudattaen, ellei niitä ole siirretty turvallisuusluokiteltujen tietojen yksikköön.

3. Turvallisessa arkistossa säilytettäviin luottamuksellisiin tietoihin tutustuminen on mahdollista seuraavia ehtoja noudattaen:

a) luottamukselliseen tietoon saavat tutustua ainoastaan henkilöt, joiden nimi, toimi tai asema mainitaan tiedon luovuttamisen yhteydessä täytetyssä saateasiakirjassa;

b) luottamukselliseen tietoon tutustumista koskeva pyyntö on esitettävä turvallisuusluokiteltujen tietojen yksikölle, joka siirtää asiakirjan turvallisesta arkistosta turvalliseen lukusaliin; sekä

c) luottamukselliseen tietoon tutustumiseen sovelletaan 10 artiklan mukaisia luottamuksellisiin tietoihin tutustumista koskevia menettelyjä ja ehtoja.

13 artikla

Luottamuksellisten tietojen turvallisuusluokituksen alentaminen ja poistaminen ja merkinnän poistaminen

1. Luottamuksellisen tiedon turvallisuusluokituksen alentaminen tai poistaminen tai merkinnän poistaminen on mahdollista vain tiedon luovuttajan etukäteen antamalla suostumuksella, ja asiasta on tarvittaessa ensin keskusteltava muiden asianosaisten kanssa.

2. Turvallisuusluokituksen alentaminen tai poistaminen vahvistetaan kirjallisesti. Tiedon luovuttajan on ilmoitettava tiedon vastaanottajille muutoksesta, ja näiden on puolestaan ilmoitettava muutoksesta kaikille myöhemmille vastaanottajille, joille he ovat lähettäneet asiakirjan tai sen kopion. Luovuttajat ilmoittavat mahdollisuuksien mukaan turvallisuusluokitellussa asiakirjassa päivämäärän, ajanjakson tai tapahtuman, jonka jälkeen asiakirjan sisällön turvallisuusluokitus voidaan alentaa tai poistaa. Muussa tapauksessa he tarkistavat asiakirjan vähintään joka viides vuosi varmistaakseen, onko alkuperäinen turvallisuusluokitus tarpeen.

3. Turvallisissa arkistoissa säilytettäviä luottamuksellisia tietoja tarkastellaan hyvissä ajoin ja viimeistään 25 vuoden kuluttua niiden tuottamisesta sen määrittämiseksi, pitäisikö tietojen turvallisuusluokitus alentaa tai poistaa tai pitäisikö merkintä poistaa. Tällaisten tietojen tarkastelussa ja julkistamisessa noudatetaan Euroopan talousyhteisön ja Euroopan atomienergiayhteisön historiallisten arkistojen avaamisesta yleisölle 1 päivänä helmikuuta 1983 annetun neuvoston asetuksen (ETY, Euratom) N:o 354/83 (3) säännöksiä. Turvallisuusluokituksen poistaa luottamuksellisen tiedon luovuttaja tai asiasta tuolloin vastaava yksikkö liitteessä I olevan 1 osan 10 kohdan mukaisesti.

4. Turvallisuusluokituksen poistamisen jälkeen turvallisessa arkistossa säilytetyt aiemmin turvallisuusluokitellut tiedot siirretään Euroopan parlamentin historiallisiin arkistoihin, jossa niitä säilytetään pysyvästi ja käsitellään edelleen sovellettavien sääntöjen mukaisesti.

5. Merkinnän poiston jälkeen muihin aiemmin luottamuksellisiin tietoihin sovelletaan asiakirjojen käsittelyä koskevia Euroopan parlamentin sääntöjä.

14 artikla

Luottamuksellisten tietojen turvallisuusrikkomukset, katoaminen tai vaarantuminen

1. Yleensä luottamuksellisuuden suojan ja erityisesti tämän päätöksen rikkominen johtaa Euroopan parlamentin jäsenten tapauksessa Euroopan parlamentin työjärjestyksen seuraamuksia koskevien määräysten soveltamiseen.

2. Euroopan parlamentin henkilöstöön kuuluvan henkilön syyllistyessä rikkomiseen sovelletaan asetuksessa (ETY, Euratom, EHTY) N:o 259/68 (4) säädetyissä Euroopan unionin virkamiehiin sovellettavissa henkilöstösäännöissä ja Euroopan unionin muuhun henkilöstöön sovellettavissa palvelussuhteen ehdoissa, jäljempänä ’henkilöstösäännöt’, vahvistettuja menettelyjä ja seuraamuksia.

3. Tapauksen mukaan puhemiehen ja/tai pääsihteerin on teetettävä tarvittavat tutkimukset, jos tapahtuu turvallisuusohjeessa 6 määritelty rikkomus.

4. Jos luottamukselliset tiedot on antanut Euroopan parlamentille unionin toimielin tai jäsenvaltio, tapauksen mukaan puhemiehen ja/tai pääsihteerin on ilmoitettava asianomaiselle unionin toimielimelle tai jäsenvaltiolle todistetusta tai epäillystä turvallisuusluokiteltujen tietojen katoamisesta tai vaarantumisesta sekä tutkinnan tuloksista ja toimista, joilla tapauksen uusiutuminen pyritään estämään.

15 artikla

Tämän päätöksen ja sen täytäntöönpanosääntöjen muuttaminen sekä vuosittainen raportointi tämän päätöksen soveltamisesta

1. Pääsihteeri ehdottaa tarvittavia muutoksia tähän päätökseen ja sen täytäntöönpanoa koskeviin liitteisiin ja välittää ehdotukset puhemiehistölle päätöksentekoa varten.

2. Pääsihteeri vastaa tämän päätöksen täytäntöönpanosta Euroopan parlamentin yksiköissä ja antaa tietoturvan hallintajärjestelmän alaisuuteen kuuluvia tapauksia koskevat käsittelyohjeet tässä päätöksessä säädettyjen periaatteiden mukaisesti.

3. Pääsihteeri antaa puhemiehistölle vuosittaisen raportin tämän päätöksen soveltamisesta.

16 artikla

Siirtymä- ja loppusäännökset

1. Turvallisuusluokiteltujen tietojen yksikössä tai jossakin muussa Euroopan parlamentin arkistossa olevat muut kuin turvallisuusluokitellut tiedot, jotka katsotaan luottamuksellisiksi ja jotka on päivätty ennen 1 huhtikuuta 2014, katsotaan tätä päätöstä sovellettaessa muiksi luottamuksellisiksi tiedoiksi. Niiden luovuttaja voi milloin tahansa harkita luottamuksellisuuden tasoa uudelleen.

2. Poiketen tämän päätöksen 5 artiklan 1 kohdasta ja 8 artiklan 1 kohdasta, 12 kuukauden ajan 1 päivänä huhtikuuta 2014 lukien tiedot, jotka neuvosto toimittaa toimielinten välisen sopimuksen mukaisesti ja joiden turvallisuusluokitus on RESTREINT UE/EU RESTRICTED tai vastaava, siirretään turvallisuusluokiteltujen tietojen yksikköön ja kirjataan ja säilytetään siellä. Tällaisiin tietoihin voidaan tutustua toimielinten välisen sopimuksen 4 artiklan 2 kohdan a ja c alakohdan ja 5 artiklan 4 kohdan mukaisesti.

3. Kumotaan puhemiehistön 6 päivänä kesäkuuta 2011 tekemä päätös luottamuksellisten tietojen käsittelystä Euroopan parlamentissa.

17 artikla

Voimaantulo

Tämä päätös tulee voimaan päivänä, jona se julkaistaan Euroopan unionin virallisessa lehdessä.

(1) EUVL L 304, 20.11.2010, s. 47.

(2) EUVL C 95, 1.4.2014, s. 1.

(3) EYVL L 43, 15.2.1983, s. 1.

(4) EYVL L 56, 4.3.1968, s. 1.

LIITE I 1 osa TURVALLISUUTTA KOSKEVAT PERUSPERIAATTEET JA VÄHIMMÄISVAATIMUKSET LUOTTAMUKSELLISTEN TIETOJEN SUOJAAMISEKSI 1. JOHDANTO Näillä säännöksillä vahvistetaan turvallisuutta koskevat perusperiaatteet ja vähimmäisvaatimukset luottamuksellisten tietojen suojaamiseksi, joita on noudatettava kaikissa Euroopan parlamentin toimipaikoissa ja joita kaikkien turvallisuusluokitellun tiedon ja muun luottamuksellisen tiedon vastaanottajien on noudatettava, jotta voidaan taata turvallisuus ja olla varmoja siitä, että kaikki asianomaiset henkilöt noudattavat yhtäläisiä suojavaatimuksia. Näitä säännöksiä täydentävät liitteessä II olevat turvallisuusohjeet ja muut säännökset parlamentin valiokuntien, muiden parlamentin elinten ja näissä elimissä toimivien jäsenten suorittamasta luottamuksellisten tietojen käsittelystä. 2. PERUSPERIAATTEET Euroopan parlamentin turvallisuuspolitiikka on olennainen osa parlamentin yleistä sisäistä hallintopolitiikkaa ja pohjautuu näin ollen parlamentin yleisen politiikan periaatteisiin. Näihin periaatteisiin kuuluvat laillisuus, avoimuus, vastuullisuus, toissijaisuus ja suhteellisuus. Laillisuuteen sisältyy tarve pitäytyä tiukasti oikeudellisessa kehyksessä turvallisuustoimia toteutettaessa ja tarvetta noudattaa sovellettavia oikeudellisia vaatimuksia. Lisäksi turvallisuusalalla vastuun on perustuttava asianmukaisiin oikeudellisiin säännöksiin. Henkilöstösääntöjen säännöksiä sovelletaan kokonaisuudessaan, ja erityisesti henkilöstösääntöjen 17 artiklaa, joka koskee velvollisuutta pidättäytyä tehtäviensä myötä saamiensa tietojen luvattomasta luovuttamisesta, sekä niiden VI osastoa, joka koskee kurinpitomenettelyä, on sovellettava täysimääräisesti. Euroopan parlamentin vastuulle tulevaa turvallisuusrikkomusta on käsiteltävä parlamentin työjärjestyksen mukaisesti ja johdonmukaisesti kurinpitotoimenpiteitä koskevan parlamentin toimintalinjan kanssa. Avoimuuteen kuuluu se, että kaikkien turvallisuussääntöjen ja säännösten on oltava selkeitä, eri yksiköiden ja alojen on oltava tasapainossa (fyysinen turvallisuus verrattuna tietojen suojaaminen jne.) ja turvallisuustietoisuutta koskevien toimintalinjojen on oltava johdonmukaisia ja jäsennettyjä. Lisäksi turvallisuustoimien toteuttamisesta tarvitaan selkeitä kirjallisia ohjeita. Vastuullisuus merkitsee, että turvallisuusalan vastuualueet on määriteltävä selkeästi. Lisäksi siihen sisältyy tarve valvoa säännöllisesti, onko vastuu kannettu asianmukaisella tavalla. Toissijaisuudella tarkoitetaan sitä, että turvallisuudesta on huolehdittava alimmalla mahdollisella tasolla sekä mahdollisimman lähellä Euroopan parlamentin pääosastoja ja parlamentin yksiköitä. Suhteellisuudella tarkoitetaan sitä, että turvallisuustoimet on rajoitettava tiukasti ainoastaan niihin osa-alueisiin, joilla ne ovat ehdottoman välttämättömiä, ja että turvallisuustoimien on oltava oikeassa suhteessa suojattaviin etuihin ja niihin kohdistuviin todellisiin tai mahdollisiin uhkiin siten, että näitä etuja on mahdollista puolustaa vähiten häiritsevällä tavalla. 3. TIETOJEN TURVAAMISEN PERUSTEET Tietojen turvaaminen perustuu seuraaviin seikkoihin: a) asianmukaiset viestintä- ja tietojärjestelmät. Ne ovat (turvallisuusohjeessa 1 määritetyn) Euroopan parlamentin turvallisuusviranomaisen vastuulla; b) Euroopan parlamentissa on (turvallisuusohjeessa 1 määritetty) tiedonturvaamisviranomainen, jonka vastuulla on työskennellä turvallisuusviranomaisen kanssa tietojen ja neuvojen antamiseksi viestintä- ja tietojärjestelmien turvallisuutta uhkaavista teknisistä seikoista ja keinoista suojautua näiltä uhilta; c) Euroopan parlamentin asiasta vastaavat yksiköt ja muiden unionin toimielinten turvallisuusyksiköt tekevät tiivistä yhteistyötä. 4. TIETOJEN TURVAAMISEN PERIAATTEET 4.1. Tavoitteet Päätavoitteet ovat seuraavat: a) turvallisuusluokitellun tiedon ja muun luottamuksellisen tiedon suojaaminen vakoilulta, vaarantamiselta ja luvattomalta ilmitulolta; b) tieto- ja tietoliikennejärjestelmissä ja -verkoissa käsiteltävän turvallisuusluokitellun tiedon suojaaminen tietojen luottamuksellisuuteen, eheyteen ja käytettävyyteen liittyviltä uhilta; c) Euroopan parlamentin toimitilojen, joissa turvallisuusluokiteltua tietoa säilytetään, suojaaminen sabotoinnilta ja tahalliselta vahingoittamiselta; d) suojaamisen epäonnistuessa vahinkojen arviointi, niiden seurausten rajoittaminen, turvallisuustutkintojen tekeminen ja tarpeellisten korjaavien toimenpiteiden toteuttaminen. 4.2. Turvallisuusluokitus 4.2.1. Luottamuksellisuuden säilyttäminen edellyttää huolellisuutta ja kokemusta valittaessa suojattavaksi tarkoitettua tietoa ja aineistoa ja arvioitaessa sitä, minkä tasoista suojaa ne edellyttävät. On olennaisen tärkeää, että suojauksen taso vastaa suojattavan yksittäisen tiedon tai aineiston arkaluonteisuutta turvallisuuden kannalta. Kitkattoman tiedonkulun varmistamiseksi sekä yli- että aliluokitusta on vältettävä. 4.2.2. Tässä jaksossa esitetyt periaatteet voidaan toteuttaa turvallisuusluokitusjärjestelmällä. Suunniteltaessa ja järjestettäessä toimia vakoilun, sabotoinnin, terrorismin ja muiden uhkien torjumiseksi on noudatettava samanlaista turvallisuusluokitusjärjestelmää, jotta tärkeimpiä tiloja, joissa turvallisuusluokiteltuja tietoja säilytetään, ja näiden tilojen herkimpiä alueita suojeltaisiin tehokkaimmin. 4.2.3. Tiedon luovuttaja vastaa yksin tiedon turvallisuusluokituksesta. 4.2.4. Turvallisuusluokitus perustuu yksinomaan asianomaisten tietojen sisältöön. 4.2.5. Jos tietoja ryhmitellään yhteen, kokonaisuuteen on sovellettava vähintään yhtä korkeaa turvallisuusluokitusta kuin näihin tietoihin sovellettava korkein yksittäinen turvallisuusluokitus. Tietokokonaisuudelle voidaan kuitenkin antaa korkeampi turvallisuusluokitus kuin sen yksittäisille osille. 4.2.6. Turvallisuusluokitus annetaan vain tarvittaessa ja tarvittavan pitkäksi aikaa. 4.3. Turvallisuustoimien tavoitteet Turvallisuustoimet toteutetaan siten, että a) ne koskevat kaikkia, joilla on pääsy turvallisuusluokiteltuihin tietoihin, turvallisuusluokiteltuja tietoja sisältäviin tietovälineisiin ja muihin luottamuksellisiin tietoihin sekä kaikkiin toimitiloihin, joissa on tällaisia tietoja, ja tärkeisiin säilytystiloihin; b) ne suunnitellaan niin, että niiden avulla voidaan yksilöidä henkilöt, joiden aseman (pääsyn, suhteiden tai muiden seikkojen) vuoksi turvallisuusluokiteltujen tietojen ja niiden tärkeiden säilytystilojen turvallisuus voisi vaarantua, ja niissä on oltava säännökset kyseisten henkilöiden vapauttamisesta tehtävistään tai siirtämisestä muihin tehtäviin; c) niillä estetään luvaton pääsy turvallisuusluokiteltuun tietoon ja tietojen säilytystiloihin; d) niillä varmistetaan se, että turvallisuusluokiteltua tietoa levitetään ainoastaan tiedonsaantitarpeen periaatteen pohjalta, mikä on olennaista kaikkien turvallisuusnäkökohtien kannalta; e) niillä varmistetaan kaikkien luottamuksellisten tietojen eheys (estämällä tietojen turmeleminen, luvaton muuttaminen ja luvaton poistaminen) ja käytettävyys (niiden henkilöiden osalta, joilla on tarve tutustua tietoihin ja joilla on tätä koskeva valtuutus) riippumatta siitä, ovatko tiedot turvallisuusluokiteltuja vai eivät; tämä koskee erityisesti sähkömagneettisesti säilytettäviä, käsiteltäviä tai lähetettäviä tietoja. 5. YHTEISET VÄHIMMÄISVAATIMUKSET Euroopan parlamentti varmistaa, että kaikki sekä toimielimessä toimivat että sen valtuuttamat turvallisuusluokitellun tiedon vastaanottajat eli kaikki sen yksiköt ja toimeksisaajat noudattavat turvallisuutta koskevia yhteisiä vähimmäisvaatimuksia, jotta voidaan luottaa siihen, että tällaista tietoa käsitellään kaikkialla yhtä huolellisesti. Vähimmäisvaatimuksiin kuuluvat arviointiperusteet Euroopan parlamentin virkamiesten ja poliittisten ryhmien palveluksessa olevien muiden parlamentin työntekijöiden luotettavuuden selvittämiseksi ja menettelyt luottamuksellisten tietojen suojaamiseksi. Euroopan parlamentti antaa kolmansille osapuolille oikeuden tutustua tällaiseen tietoon ainoastaan sillä edellytyksellä, että ne varmistavat, että tietoa käsiteltäessä noudatetaan vähintään näitä yhteisiä vähimmäisvaatimuksia täysin vastaavia säännöksiä. Tällaisia yhteisiä vähimmäisvaatimuksia sovelletaan myös, kun Euroopan parlamentti antaa yrityksille ja muille yhteisöille hankinta- tai avustussopimuksen nojalla toimeksiantoja, joihin sisältyy luottamuksellisia tietoja. 6. TURVALLISUUS EUROOPAN PARLAMENTIN VIRKAMIESTEN JA POLIITTISTEN RYHMIEN PALVELUKSESSA OLEVIEN MUIDEN PARLAMENTIN TYÖNTEKIJÖIDEN OSALTA 6.1. Euroopan parlamentin virkamiehille ja poliittisten ryhmien palveluksessa oleville muille parlamentin työntekijöille annettavat turvallisuusohjeet Euroopan parlamentin virkamiehille ja poliittisten ryhmien palveluksessa oleville muille parlamentin työntekijöille, jotka on otettu palvelukseen sellaiseen asemaan, jossa he voivat päästä tutustumaan turvallisuusluokiteltuihin tietoihin, on annettava heti heidän aloittaessaan tehtävässään ja säännöllisin väliajoin tarkat ohjeet turvallisuustoimien tarpeellisuudesta ja niihin liittyvistä menettelyistä. Tällaisen henkilöstön on vahvistettava kirjallisesti, että he ovat lukeneet nämä turvallisuussäännökset ja ymmärtävät ne täysin. 6.2. Johdon velvollisuudet Johdon velvollisuus on tietää, ketkä kyseisen johdon alaisuudessa olevasta henkilöstöstä työskentelevät turvallisuusluokitellun tiedon parissa tai voivat päästä turvattuihin tieto- ja tietoliikennejärjestelmiin, ja johdon on pidettävä kirjaa ja raportoitava kaikista tapahtumista tai ilmeisistä puutteista, jotka voivat vaikuttaa turvallisuuteen. 6.3. Parlamentin virkamiesten ja poliittisten ryhmien palveluksessa olevien parlamentin työntekijöiden luotettavuus On otettava käyttöön menettelyt sen varmistamiseksi, että parlamentin virkamiestä tai poliittisen ryhmän palveluksessa olevaa muuta parlamentin työntekijää koskevien kielteisten seikkojen tullessa ilmi ryhdytään toimiin sen määrittämiseksi, onko hän tekemisissä turvallisuusluokitellun tiedon kanssa tai onko hänellä pääsy turvattuihin tieto- ja tietoliikennejärjestelmiin, ja että Euroopan parlamentin asiasta vastaavalle yksikölle ilmoitetaan asiasta. Jos toimivaltainen kansallinen turvallisuusviranomainen toteaa henkilön olevan turvallisuusriski, häntä on estettävä suorittamasta tehtäviä, joissa hän voi vaarantaa turvallisuuden, tai hänet on siirrettävä suorittamaan muita tehtäviä. 7. FYYSINEN TURVALLISUUS Fyysisellä turvallisuudella tarkoitetaan fyysisten ja teknisten suojatoimenpiteiden toteuttamista niin, että estetään luvaton pääsy turvallisuusluokiteltuihin tietoihin. 7.1. Suojan tarve Turvallisuusluokiteltujen tietojen suojaamiseksi sovellettavien fyysisten turvallisuustoimien taso on suhteutettava säilytettävän tiedon ja aineiston turvallisuusluokitukseen ja määrään sekä niihin mahdollisesti kohdistuviin uhkiin. Kaikkien turvallisuusluokiteltuja tietoja hallussaan pitävien on noudatettava yhdenmukaisia käytäntöjä tällaisten tietojen turvallisuusluokituksen määrittelyssä sekä yhtäläisiä suojavaatimuksia suojaa edellyttävän tiedon ja aineiston säilyttämisen, lähettämisen ja hävittämisen suhteen. 7.2. Tarkastukset Ennen kuin turvallisuusluokiteltua tietoa säilyttävissä tiloissa toimivat henkilöt poistuvat säilytystiloista, heidän on varmistettava, että tiedot ovat turvassa ja että kaikki turvalaitteet ovat toimintavalmiina (lukot, hälytykset jne.). Lisäksi tehdään erillisiä tarkastuksia työajan jälkeen. 7.3. Rakennusten turvallisuus Kiinteistöt, joissa on turvallisuusluokiteltua tietoa tai turvattuja tieto- ja tietoliikennejärjestelmiä, on suojeltava, jottei niihin pääse luvatta. Tapa, jolla turvallisuusluokitellut tiedot suojataan, esimerkiksi varustamalla säilytystilojen ikkunat kalterein, lukitsemalla ovet, vartioimalla sisäänkäyntiä, asentamalla automaattisia kulun- tai pääsynvalvontajärjestelmiä sekä hälytys- tai murronpaljastusjärjestelmiä, tekemällä turvatarkastuksia ja -kierroksia taikka käyttämällä vartiokoiria, riippuu a) suojattavan tiedon ja aineiston turvallisuusluokituksesta, määrästä ja sijainnista rakennuksessa; b) ominaisuuksista, joita kyseisen tiedon ja aineiston turvalliselta säilytyspaikalta edellytetään; ja c) rakennuksen fyysisistä ominaisuuksista ja sijainnista. Myös tieto- ja tietoliikennejärjestelmien suojaustapa määräytyy sen mukaan, kuinka tärkeinä resursseja pidetään ja kuinka vakavaa vahinkoa turvallisuuden vaarantumisesta koituisi, sen rakennuksen fyysisistä ominaisuuksista ja sijainnista, joissa järjestelmä on, sekä järjestelmän sijainnista rakennuksessa. 7.4. Varautumissuunnitelma Turvallisuusluokiteltujen tietojen suojauksesta hätätilanteen aikana on laadittava ennakkoon yksityiskohtainen suunnitelma. 8. TURVALLISUUSOSOITTIMET, MERKINNÄT, MERKINTÄTAPA JA TURVALLISUUSLUOKITUKSEN HALLINNOINTI 8.1. Turvallisuusosoittimet Sallittuja ovat vain tämän päätöksen 2 artiklan d kohdassa tarkoitetut turvallisuusluokitukset. Turvallisuusluokituksen kelpoisuuden rajaamiseksi (turvallisuusluokitellun tiedon osalta tämä merkitsee turvallisuusluokituksen automaattista alentamista tai poistamista) voidaan käyttää sovittua turvallisuusosoitinta. Turvallisuusosoittimia voidaan käyttää ainoastaan yhdessä jonkin turvallisuusluokituksen kanssa. Turvallisuusosoittimia säännellään lisäksi turvallisuusohjeella 2 ja ne määritellään käsittelyohjeissa. 8.2. Merkinnät Luottamuksellisten tietojen käsittelyä koskevat tietyt ennalta määrätyt ohjeet yksilöidään merkinnällä. Merkinnöillä voidaan osoittaa myös tietyn asiakirjan kattama ala, tiedonsaantitarpeeseen perustuva erityisjakelu tai (muun kuin turvallisuusluokitellun tiedon osalta) julkaisukiellon päättyminen. Merkintä ei ole turvallisuusluokitus, eikä sitä voida käyttää turvallisuusluokituksen sijasta. Merkintöjä säännellään lisäksi turvallisuusohjeella 2 ja ne määritellään käsittelyohjeissa. 8.3. Turvallisuusluokituksen ja turvallisuusosoittimen merkintätapa Turvallisuusluokitukset, turvallisuusosoittimet ja merkinnät määritetään turvallisuusohjeessa 2 olevan E kohdan sekä käsittelyohjeiden mukaisesti. 8.4. Turvallisuusluokituksen hallinnointi 8.4.1 Yleistä Tiedot turvallisuusluokitellaan vain, jos se on tarpeen. Turvallisuusluokitus on ilmoitettava selvästi ja oikein, ja se on säilytettävä vain niin kauan, kuin tiedot on tarpeen suojata. Tiedon luovuttaja vastaa yksin tiedon turvallisuusluokituksesta ja mahdollisesta myöhemmästä turvallisuusluokituksen alentamisesta tai poistamisesta. Euroopan parlamentin virkamiehet turvallisuusluokittelevat tiedot ja alentavat tai poistavat turvallisuusluokituksen pääsihteerin ohjeiden mukaan tai hänen valtuuttaminaan. Turvallisuusluokiteltujen asiakirjojen käsittelyä koskevat yksityiskohtaiset menettelyt laaditaan niin, että voidaan varmistaa asiakirjojen suoja niiden sisältämien tietojen edellyttämällä tavalla. Niiden henkilöiden lukumäärä, joilla on valtuutus luovuttaa TRÈS SECRET UE / EU TOP SECRET -turvallisuusluokituksen asiakirjoja, on pidettävä mahdollisimman pienenä ja heidän nimensä on kirjattava turvallisuusluokiteltujen tietojen yksikön laatimaan luetteloon. 8.4.2 Turvallisuusluokituksen soveltaminen Asiakirjan turvallisuusluokitus on määriteltävä sen sisällön arkaluonteisuuden mukaan 2 artiklan d kohdassa olevan määritelmän mukaisesti. On tärkeää, että turvallisuusluokitusta myönnetään oikein ja rajoitetusti. Liitteitä sisältävän kirjeen tai ilmoituksen turvallisuusluokituksen on oltava vähintään yhtä korkea kuin sen liitteille myönnetty korkein turvallisuusluokitus. Asiakirjan luovuttajan olisi ilmoitettava selvästi, mihin turvallisuusluokitukseen asiakirja on luokiteltava, jos se erotetaan liitteistään. Turvallisuusluokiteltavaksi tarkoitetun asiakirjan luovuttajan on noudatettava edellä mainittuja sääntöjä ja vältettävä yli- ja aliluokittelua. Tietyn asiakirjan yksittäiset sivut, kohdat, jaksot, liitteet, lisäykset, saatteet ja oheistukset saattavat edellyttää eri turvallisuusluokitusta, joten ne on turvallisuusluokiteltava sen mukaisesti. Koko asiakirja on turvallisuusluokiteltava korkeimman turvallisuusluokituksen saaneen osansa mukaan. 9. TARKASTUKSET Euroopan parlamentin turvallisuus- ja riskianalyysiosasto tekee määräajoin sisäisiä tarkastuksia, ja se voi pyytää komission tai neuvoston turvallisuusviranomaisilta apua. Unionin toimielinten turvallisuusviranomaiset ja toimivaltaiset yksiköt voivat suorittaa osana kumman tahansa osapuolen alulle panemaa sovittua prosessia vertaisarviointeja turvajärjestelyistä, joiden avulla pyritään suojaamaan toimielinten välisten asianomaisten sopimusten mukaisesti vaihdettavaa turvallisuusluokiteltua tietoa. 10. TURVALLISUUSLUOKITUKSEN JA MERKINNÄN POISTAMISMENETTELYT 10.1. Turvallisuusluokiteltujen tietojen yksikkö tarkastelee rekisterissään olevia luottamuksellisia tietoja ja ehdottaa luovuttajalle asiakirjan turvallisuusluokituksen tai merkinnän poistamista viimeistään 25 vuoden kuluttua asiakirjan tuottamispäivästä. Asiakirjat, joiden turvallisuusluokitusta tai merkintää ei poisteta ensimmäisessä tarkastelussa, tutkitaan uudestaan säännöllisin väliajoin vähintään joka viides vuosi. Merkinnän poistomenettely voi sellaisten asiakirjojen ohella, jotka todella sijaitsevat turvallisella alueella olevissa turvallisissa arkistoissa ja joilla on asianmukainen turvallisuusluokitus, kattaa myös muita luottamuksellisia tietoja, jotka ovat joko parlamentin elimen tai parlamentin historiallisista arkistoista vastaavan yksikön hallussa. 10.2 Asiakirjan turvallisuusluokituksen tai merkinnän poistamista koskevan päätöksen tekee pääsääntöisesti asiakirjan luovuttaja yksin tai poikkeuksellisesti luovuttaja yhdessä tällaista tietoa hallussaan pitävän parlamentin elimen / parlamentin elimessä toimivan jäsenen kanssa ennen kuin asiakirjan sisältämät tiedot siirretään parlamentin historiallisista arkistoista vastaavaan yksikköön. Turvallisuusluokitellun asiakirjan turvallisuusluokitus tai merkintä voidaan poistaa vain, kun luovuttaja on antanut siihen etukäteen kirjallisen luvan. Muiden luottamuksellisten tietojen tapauksessa parlamentin elimen / parlamentin elimessä toimivan jäsenen sihteeristö, jonka hallussa tiedot ovat, tekee yhdessä tietojen luovuttajan kanssa päätöksen siitä, voidaanko asiakirjan merkintä poistaa. 10.3. Turvallisuusluokiteltujen tietojen yksikkö ilmoittaa luovuttajan puolesta asiakirjan vastaanottajille turvallisuusluokituksen tai merkinnän muutoksesta, ja näiden on puolestaan ilmoitettava muutoksesta kaikille myöhemmille vastaanottajille, joille he ovat lähettäneet asiakirjan tai sen jäljennöksen. 10.4. Turvallisuusluokituksen poistaminen ei vaikuta asiakirjassa mahdollisesti oleviin turvallisuusosoittimiin tai merkintöihin. 10.5. Jos turvallisuusluokitus poistetaan, jokaisen sivun ylä- ja alareunaan merkitty alkuperäinen turvallisuusluokitus yliviivataan. Asiakirjan ensimmäiselle sivulle (kansilehdelle) merkitään leima ja lisätään turvallisuusluokiteltujen tietojen yksikön viite. Jos merkintä poistetaan, jokaisen sivun yläreunassa oleva alkuperäinen merkintä yliviivataan. 10.6. Asiakirjan, jonka turvallisuusluokitus tai merkintä on poistettu, teksti liitetään sähköiseen tietueeseen tai vastaavaan järjestelmään, jonne se on kirjattu. 10.7. Kun asiakirja kuuluu yksityisyyden suojaa ja yksilön koskemattomuutta tai luonnollisen henkilön tai oikeushenkilön kaupallisia etuja koskevien poikkeusten piiriin tai on arkaluonteinen, sovelletaan neuvoston asetuksen (ETY, Euratom) N:o 354/83 2 artiklan säännöksiä. 10.8. Edellä olevien 10.1–10.7. kohdan lisäksi sovelletaan seuraavia sääntöjä: a) kun kyse on kolmannen osapuolen asiakirjasta, turvallisuusluokiteltujen tietojen yksikkö kuulee kyseistä kolmatta osapuolta ennen turvallisuusluokituksen tai merkinnän poistamista; b) kun sovelletaan yksityiselämän ja yksilön koskemattomuuden suojaan liittyvää poikkeusta, turvallisuusluokituksen tai merkinnän poistamista koskevassa menettelyssä otetaan huomioon erityisesti asianomaisen henkilön suostumus tai tarvittaessa se, että asianomaista henkilöä ei voida tietojen perusteella tunnistaa; c) kun sovelletaan tietyn luonnollisen henkilön tai oikeushenkilön taloudellisten etujen suojaan liittyvää poikkeusta, asianomaiselle henkilölle voidaan antaa asiasta tieto julkaisemalla tätä koskeva ilmoitus Euroopan unionin virallisessa lehdessä ja asettaa huomautusten esittämistä varten neljän viikon määräaika julkaisemisesta lukien. 2 osa LUOTETTAVUUSSELVITYSMENETTELY 11. EUROOPAN PARLAMENTIN JÄSENTEN LUOTETTAVUUSSELVITYSMENETTELY 11.1. Saadakseen tutustua tietoihin, joiden turvallisuusluokitus on CONFIDENTIEL UE / EU CONFIDENTIAL tai vastaava, Euroopan parlamentin jäsenen on täytynyt saada tätä koskeva valtuutus joko tämän liitteen 11.3 ja 11.4 kohdassa tarkoitetun menettelyn mukaisesti tai sen perusteella, että hän on antanut tämän päätöksen 3 artiklan 4 kohdan mukaisesti juhlallisen vakuutuksen olla paljastamatta tietoja. 11.2 Saadakseen tutustua tietoihin, joiden turvallisuusluokitus on TRÈS SECRET UE / EU TOP SECRET- ja SECRET UE / EU SECRET tai vastaava, Euroopan parlamentin jäsenen on täytynyt saada tätä koskeva valtuutus 11.3 ja 11.14 kohdassa tarkoitetun menettelyn mukaisesti. 11.3. Valtuutus annetaan ainoastaan Euroopan parlamentin jäsenelle, josta jäsenvaltion toimivaltainen kansallinen viranomainen on tehnyt luotettavuusselvityksen 11.9–11.14 kohdassa tarkoitetun menettelyn mukaisesti. Puhemies vastaa valtuutusten antamisesta jäsenille. 11.4. Puhemies antaa kirjallisen valtuutuksen 11.8–11.13 kohdan mukaisesti suoritetun luotettavuusselvityksen perusteella saatuaan jäsenvaltion kansallisen toimivaltaisen viranomaisen lausunnon. 11.5. Euroopan parlamentin turvallisuus- ja riskianalyysiosasto pitää yllä ajantasaista luetteloa jäsenistä, joille on annettu valtuutus, myös 11.15 kohdassa tarkoitettu väliaikainen valtuutus. 11.6. Valtuutus on voimassa viisi vuotta, mutta enintään niin kauan kuin henkilö on valtuutuksen saamisen perusteena olevissa tehtävissä. Valtuutuksen voimassaoloa voidaan jatkaa 11.4 kohdan mukaista menettelyä noudattaen. 11.7. Puhemies peruuttaa valtuutuksen, jos katsoo peruuttamisen olevan perusteltua. Päätös valtuutuksen peruuttamisesta ilmoitetaan asianomaiselle Euroopan parlamentin jäsenelle, joka voi pyytää, että puhemies kuulee häntä ennen peruuttamisen voimaantuloa, sekä toimivaltaiselle kansalliselle viranomaiselle. 11.8. Luotettavuusselvitys tehdään puhemiehen pyynnöstä yhteistyössä kyseisen jäsenen kanssa. Luotettavuusselvityksen tekevä toimivaltainen kansallinen viranomainen on sen jäsenvaltion viranomainen, jonka kansalainen asianomainen tarvitseva jäsen on. 11.9. Luotettavuusselvitystä varten asianomaisen Euroopan parlamentin jäsenen on täytettävä henkilötietoilmoitus. 11.10. Puhemies yksilöi toimivaltaiselle kansalliselle viranomaiselle osoitetussa pyynnössään niiden turvallisuusluokiteltujen tietojen turvallisuusluokituksen, jotka kyseinen Euroopan parlamentin jäsen saisi tietoonsa, jotta toimivaltainen kansallinen viranomainen voi tehdä selvityksen. 11.11. Kansallisen viranomaisen suorittaman luotettavuusselvitysmenettelyn kaikkien vaiheiden ja sen tulosten on oltava kyseisessä jäsenvaltiossa voimassa olevan alaa koskevan lainsäädännön mukaiset, muutoksenhakukeinoja koskeva lainsäädäntö mukaan lukien. 11.12. Puhemies voi antaa valtuutuksen asianomaiselle Euroopan parlamentin jäsenelle, jos toimivaltainen kansallinen viranomainen antaa myönteisen lausunnon. 11.13. Jos toimivaltainen kansallinen viranomainen antaa kielteisen lausunnon, asianomaiselle Euroopan parlamentin jäsenelle ilmoitetaan tästä, ja hän voi pyytää, että puhemies kuulee häntä. Puhemies voi pyytää toimivaltaista kansallista viranomaista antamaan tarkempia tietoja, jos katsoo sen olevan tarpeen. Jos kielteinen lausunto vahvistetaan, valtuutusta ei anneta. 11.14. Euroopan parlamentin jäsenelle, joka on saanut valtuutuksen 11.3 kohdan mukaisesti, annetaan valtuutuksen antamisen yhteydessä ja tämän jälkeen määräajoin tarvittavat ohjeet turvallisuusluokiteltujen tietojen suojaamisesta ja siitä, miten tämä varmistetaan. Jäsen allekirjoittaa vakuutuksen siitä, että on saanut ohjeet. 11.15. Puhemies voi poikkeustilanteessa ennen 11.11 kohdassa tarkoitetun luotettavuusselvityksen saamista ilmoitettuaan asiasta kansalliselle toimivaltaiselle viranomaiselle ja edellyttäen, että tältä ei ole kuukauden kuluessa saatu huomautuksia, antaa jäsenelle väliaikaisen valtuutuksen enintään kuudeksi kuukaudeksi. Annettu väliaikainen valtuutus ei anna oikeutta tutustua tietoihin, joiden turvallisuusluokitus on TRÈS SECRET UE / EU TOP SECRET tai vastaava. 12. EUROOPAN PARLAMENTIN VIRKAMIESTEN JA POLIITTISTEN RYHMIEN PALVELUKSESSA OLEVIEN PARLAMENTIN MUIDEN TYÖNTEKIJÖIDEN LUOTETTAVUUSSELVITYSMENETTELY 12.1. Turvallisuusluokiteltuihin tietoihin voivat tutustua vain Euroopan parlamentin virkamiehet ja poliittisten ryhmien palveluksessa työskentelevät muut parlamentin työntekijät, joiden on tehtäviensä ja yksikön tarpeiden vuoksi saatava tutustua niihin tai käyttää niitä. 12.2. Saadakseen tutustua tietoihin, joiden turvallisuusluokitus on CONFIDENTIEL UE / EU CONFIDENTIAL, SECRET UE / EU SECRET tai TRÈS SECRET UE / EU TOP SECRET tai vastaava, 12.1 kohdassa tarkoitetuilla henkilöillä on oltava 12.3 ja 12.4 kohdassa tarkoitetun menettelyn mukaisesti annettu valtuutus. 12.3. Valtuutus annetaan ainoastaan sellaisille 12.1 kohdassa tarkoitetuille henkilöille, joista jäsenvaltioiden toimivaltaiset kansalliset viranomaiset ovat tehneet luotettavuusselvityksen 12.9–12.14 kohdassa tarkoitetun menettelyn mukaisesti. Pääsihteeri vastaa valtuutuksen antamisesta parlamentin virkamiehille ja poliittisten ryhmien palveluksessa oleville parlamentin työntekijöille. 12.4. Pääsihteeri antaa kirjallisen valtuutuksen 12.8–12.13 alakohdan mukaisesti suoritetun luotettavuusselvityksen perusteella saatuaan jäsenvaltion kansallisen toimivaltaisen viranomaisen lausunnon. 12.5. Euroopan parlamentin turvallisuus- ja riskianalyysiosasto pitää yllä ajantasaista Euroopan parlamentin asianomaisten osastojen toimittamaa luetteloa kaikista luotettavuusselvitystä edellyttävistä tehtävistä ja kaikista henkilöistä, joille on annettu valtuutus, myös 12.15 kohdassa tarkoitettu väliaikainen valtuutus. 12.6. Valtuutus on voimassa viisi vuotta, mutta enintään niin kauan kuin henkilö on valtuutuksen saamisen perusteena olevissa tehtävissä. Valtuutuksen voimassaoloa voidaan jatkaa 12.4 kohdan mukaista menettelyä noudattaen. 12.7. Pääsihteeri voi peruuttaa valtuutuksen, jos katsoo peruuttamisen olevan perusteltua. Päätös valtuutuksen peruuttamisesta ilmoitetaan asianomaiselle Euroopan parlamentin virkamiehelle tai poliittisen ryhmän palveluksessa olevalle muulle parlamentin työntekijälle, joka voi pyytää, että pääsihteeri kuulee häntä ennen peruutuksen voimaantuloa, sekä toimivaltaiselle kansalliselle viranomaiselle. 12.8. Luotettavuusselvitys tehdään pääsihteerin pyynnöstä yhteistyössä asianomaisen Euroopan parlamentin virkamiehen tai poliittisen ryhmän palveluksessa olevan muun parlamentin työntekijän kanssa. Luotettavuusselvityksen tekevä toimivaltainen kansallinen viranomainen on sen jäsenvaltion viranomainen, jonka kansalainen asianomainen henkilö on. Kansallisten lakien ja asetusten salliessa toimivaltaiset kansalliset viranomaiset voivat tehdä tutkinnan muista kuin omista kansalaisistaan, jotka pyytävät saada tutustua tietoihin, joiden turvallisuusluokitus on CONFIDENTIEL UE / EU CONFIDENTIAL, SECRET UE /E U SECRET tai TRÈS SECRET UE / EU TOP SECRET. 12.9. Luotettavuusselvitystä varten asianomaisen Euroopan parlamentin virkamiehen tai poliittisen ryhmän palveluksessa olevan muun parlamentin työntekijän on täytettävä henkilötietoilmoitus. 12.10. Pääsihteeri yksilöi toimivaltaiselle kansalliselle viranomaiselle osoitetussa pyynnössään niiden turvallisuusluokiteltujen tietojen turvallisuusluokituksen, jotka kyseinen Euroopan parlamentin virkamies tai poliittisen ryhmän palveluksessa oleva muu parlamentin työntekijä saisi tietoonsa, jotta toimivaltainen kansallinen viranomainen voi tehdä selvityksen ja antaa lausunnon kyseiselle henkilölle annettavan valtuutuksen asianmukaisesta tasosta. 12.11. Toimivaltaisen kansallisen viranomaisen suorittaman luotettavuusselvitysmenettelyn kaikkien vaiheiden ja sen tulosten on oltava kyseisessä jäsenvaltiossa voimassa olevan alaa koskevan lainsäädännön mukaiset, muutoksenhakukeinoja koskeva lainsäädäntö mukaan lukien. 12.12. Pääsihteeri voi antaa valtuutuksen asianomaiselle Euroopan parlamentin virkamiehelle tai muulle poliittisen ryhmän palveluksessa olevalle parlamentin työntekijälle, jos jäsenvaltion toimivaltainen kansallinen viranomainen antaa myönteisen lausunnon. 12.13. Jos toimivaltainen kansallinen viranomainen antaa kielteisen lausunnon, asianomaiselle Euroopan parlamentin virkamiehelle tai poliittisen ryhmän palveluksessa olevalle muulle parlamentin työntekijälle ilmoitetaan tästä, ja hän voi pyytää, että pääsihteeri kuulee häntä. Pääsihteeri voi pyytää toimivaltaista kansallista viranomaista antamaan tarkempia tietoja, jos katsoo sen olevan tarpeen. Jos kielteinen lausunto vahvistetaan, valtuutusta ei voida antaa. 12.14. Euroopan parlamentin virkamiehille ja poliittisten ryhmien palveluksessa oleville muille parlamentin työntekijöille, jotka ovat saaneet valtuutuksen 12.4 ja 12.5 kohdan mukaisesti, annetaan valtuutuksen antamisen yhteydessä ja tämän jälkeen määräajoin tarvittavat ohjeet turvallisuusluokiteltujen tietojen suojaamisesta ja siitä, miten tämä varmistetaan. Tällainen parlamentin virkamies tai poliittisen ryhmän palveluksessa oleva parlamentin työntekijä allekirjoittaa vakuutuksen siitä, että hän on saanut ohjeet ja sitoutuu noudattamaan niitä. 12.15. Pääsihteeri voi poikkeustilanteessa ennen 12.11 kohdassa tarkoitetun luotettavuusselvityksen saamista ilmoitettuaan asiasta kansalliselle toimivaltaiselle viranomaiselle ja edellyttäen, että tältä ei ole kuukauden kuluessa saatu huomautuksia, antaa Euroopan parlamentin virkamiehelle tai poliittisen ryhmän palveluksessa olevalle muulle parlamentin työntekijälle väliaikaisen valtuutuksen enintään kuudeksi kuukaudeksi. Annettu väliaikainen valtuutus ei anna oikeutta tutustua tietoihin, joiden turvallisuusluokitus on TRÈS SECRET UE / EU TOP SECRET tai vastaava.